Курыт еджапIэхэр егъэфIэкIуэным теухуа урысейпсо псалъэмакъым КъБР-м и Правительствэм и УнафэщI Мусуков Алий хэтащ
УФ-м и Правительствэм и УнафэщI Медведев Дмитрий дыгъуасэ иригъэкIуэкIа видеоконференцыр теухуауэ щытащ 2016 — 2025 гъэхэм ятещIыхьа «УФ-м и субъектхэм курыт еджапIэщIэхэр къыщызэгъэпэщыным зыщIэгъэкъуэныр» федеральнэ программэр гъэзэщIэным пыщIа Iуэхухэм.
Абы къыщапсэлъахэм къызэрыхэщамкIэ, щIыналъэ псоми я школакIуэхэм шэджагъуакIуэ яхэмытыжу еджапIэхэр яхурикъуу къызэрагъэпэщын, 2025 гъэм ирихьэлIэу еджакIуэхэр жьы хъуа унэхэм къыщIагъэкIын икIи абыхэм школыщIэхэр хуащIын хуейщ.
«Дызэрыт илъэсым Урысейм и школхэм я япэ классхэм щIэтIысхьа сабийхэр нэгъабэ елъытауэ мини 145-кIэ нэхъыбэщ. 2025 гъэм ирихьэлIэу къэралым и школакIуэхэм я бжыгъэр мелуани 3,5-кIэ нэхъыбэ хъунущ. Иджыпсту УФ-м и школ-хэм ящыщу щы къэс еплIанэр сменитIу е сменищу лэжьэн хуей мэхъу», — къигъэлъэгъуащ Медведев Дмитрий.
ЕджапIэ куэдым я унэхэр жьы дыдэ хъуащ, ахэр къагъэщIэрэщIэжын, капитальнэу зэрагъэпэщыжын, иджырей Iэмэпсымэхэмрэ унэлъащIэмкIэ зэщIаузэдэн хуейщ. Мы IэнатIэм ехьэлIа къэрал программэр гъэзэщIэным хиубыдэу сабий мелуани 6,5-м щIигъу зэкIуэлIэну еджапIэхэр зэтраухуэнущ.
Программэр гъэзэщIэным трагъэкIуэдэну ахъшэр федеральнэ бюджетым къыхахынущ, ауэ а ахъшэм езы субъектхэм я Iыхьи щIагъунущ. ЕджапIэхэр егъэфIэкIуэным, абыхэм зегъэубгъуным теухуа программэр нэсу гъэзэщIа хъун папщIэ, Къэбэрдей-Балъкъэрым иджыпсту щызэхалъхьэ «2025 гъэм нэсыху Къэбэрдей-Балъкъэрым и курыт еджапIэхэм зегъэубгъуныр» программэ къуэдзэ.
КъБР-м и Iэтащхьэмрэ Правительствэмрэ я пресс-IуэхущIапIэ.
